कक्राझार , 11 अक्टबरः आथिखालनि डिजिटेल मुगायाव साफ्रोमबो सुबुं माहारिनि थाखाय सोलोंथाय लानांगौनि गोनांथि दसै । मानोना बे मुगायाव लिरनो - फरायनो रोङै सुबुंफोरा थासारिजों गोरोबनो गोब्राब जासै । जायखि - जाया खामानि , मावखुलिनि खामानि , बहाबा बेरायनो थांनाय बायदिफोराव लिरनो - फरायनो रोङै सुबुंफोरा गोब्राब जेंनाजों मोगा - मोगि जानो गोनां जायो । बेखौनो नोजोर बोनानै चिरां जिल्लानि सिङाव थानाय खुंग्रिं ओन्सोलनि दहलाफारा गामिनि दावहारु क्लाबआ बैसो जानाय लिरनो - फरायनो रोङै सुबुंफोरनि थाखाय मोनसे सोलोंथाय होनायनि मावबादा बेखेवदों । शनिबारखालि दहलाफारा गामिनि गुदि फरायसालिआव बैसो गोराफोरनि थाखाय बेसेननाङै सोलोंथाय बादाखौ बेखेवनाय जायो । दहलाफारा गामिनि गावबुरा मनिलाल नार्जारिआ फोरमायनाय बादिब्ला , गामिनि आरो खाथि - खालानि लिरनो - फरायनो रोङै बैसो गोरा सुबुंफोरखौ जेरैब्लाबो गाव - गावनि मुंखौ लिरनो हानाय एबा सागान होनो हानायबादि फोरोंथाय होनायनि असिलायै बे बेसेननाङै सोलोंथाय मावबादाखौ लानाय जादों । बे मावबादानि गेजेरजों गामि आरो खाथि - खाला ओन्सोलनि लिरनो - फरायनो रोङै गोबां बैसोगोरा सुबुंफोरखौ फोरोंथाय होनो थांखि लानाय जादों । 
लिरनो–फरायनो रोङै बैसोगोराफोरनि थाखाय बेसेननाडै फोरोंथाय मावबादा खुंदों